Zephany Nurse: Twee families bots buite die hofMorne Nurse buite die Wes-Kaapse hooggeregshof. Foto: Catherine Rice/ANA Die 52-jarige vrou wat Zephany byna 20 jaar gelede uit die hospitaal waar sy gebore is ontvoer het, is Maandag tot effektiewelik tien jaar tronkstraf gevonnis vir ontvoering, bedrog en oortreding van die Kinderwet. Buite die hof het emosies hoog geloop toe ŉ rusie tussen die Nurse-familie en die beskuldigde se familie ontstaan het. Chantall Berry, die suster van Morné Nurse, Zephany se biologiese pa, het gesê die beskuldigde se familie het haar beledig. “Hierdie ou het na my toe gekom en gesê hy gaan die bril van my gesig afklap. Hulle wil net aangaan. Sy [Zephany] behoort aan ons. Sy het ons DNS. Haar DNS sal nooit verander nie,” het sy gesê. ŉ Familielid van die beskuldigde, wat nie haar naam genoem wil hê nie, het gesê die saak is natuurlik baie emosioneel. “Ons is menslik. Jy kan jou mos indink. Die punt van die saak is dat die familie meer bekommerd is oor Zephany.” Sy het gesê hoewel die hof bevind het dat die beskuldigde nie berou oor haar dade het nie, het die beskuldigde wel gesê sy is “jammer vir Zephany en vir die goed wat gebeur het”. Die openbare galery was Maandag volgepak toe regter John Hlophe die vrou van Lavender Hill gevonnis het. Hy het aan haar gesê die pyn wat sy vir die Nurse-familie veroorsaak het, is geweldig groot. “Die minste wat ŉ mens van jou kan verwag is om om verskoning te vra, maar jy het gekies om dit nie te doen nie,” het hy gesê. Die beskuldigde het deurentyd tydens die verhoor gehou by haar weergawe van gebeure dat sy Zephany by ŉ vrou met die naam Sylvia gekoop het wat aan haar gesê het dat die kind se biologiese ouers haar nie wil hê nie. Zephany se biologiese ouma, Marilyn Francis, het buite die hof gesê dat Zephany in kontak is met Celeste Nurse, haar biologiese ma, en dat Zephany vir Celeste Sondag gebel het om haar geluk te wens met haar verjaardag. Morné Nurse het ná die vonnisoplegging gesê dat “die genesing nou kan begin” en dat hy bly is die saak is uiteindelik verby.